Naisten kiinnostus asepalvelusta kohtaan on korkeampi kuin koskaan aiemmin. Varusmieskoulutukseen hakeutui tänä vuonna ennätykselliset 1 516 naista.

Vapaaehtoiseen asepalvelukseen hakeutuneiden naisten määrä ylitti edellisen ennätyksen 1 126 vuodelta 2017 selkeästi. Puolustusvoimissa ollaan todella tyytyväisiä hakijamäärään. Tilastot osoittavat, että määrä on kasvanut jo monena vuotena peräkkäin.

– Hakijamäärä on positiivinen yllätys. Tavoitteena on määrätä nyt hakeneet naiset palvelukseen seuraavaan kolmeen saapumiserään, kapteeni Mikko Vartiainen Maavoimien esikunnasta kommentoi.

Naishakijoiden lopullinen määrä saadaan tietää vuosittain vasta maaliskuussa. Asevelvollisuuslakiin perustuvat miesten kutsunnat järjestetään puolestaan edeltävän vuoden elo–joulukuussa. Naishakijoiden määrää seurattiin tänä vuonna ensimmäistä kertaa jo ennen haun päättymistä.

– Seurasimme hakijamäärää ennakkoon ja osasimme odottaa hyvää tulosta. Edellisen vuoden raja ylittyi kuitenkin vasta viime hetkillä, Vartiainen toteaa. Helmikuun alussa oli vastaanotettu vasta 387 hakemusta. Noin neljäsosa kaikista hakemuksista lähetettiin haun viimeisen viikon aikana.

– Lopputulos yllätti todella positiivisesti, Vartiainen lisää.

Naisten valintatilaisuudet järjestetään aluetoimistoissa huhtikuun aikana. Käytäntönä on määrätä kaikki palveluskelpoiset henkilöt palvelukseen. Tämän vuoden hakijat sijoitetaan pääsääntöisesti vuoden 2018 heinäkuun ja vuoden 2019 tammi- tai heinäkuun saapumiseriin. Hakijoita oli tänä vuonna eniten Porin prikaatiin (343), Kainuun prikaatiin (233), Kaartin jääkärirykmenttiin (186) ja Karjalan prikaatiin (173). Alueellisesti hakijoita oli eniten Uudellamaalla (392) ja Pirkanmaalla (174).

Varusmiespalvelukseen hakeutuvilla naisilla on oikeus keskeyttää palvelus jo ennen sen aloittamista tai ensimmäisen 45 palveluspäivän aikana. Ilmoitus peruutuksesta on tehtävä aluetoimistoon kirjallisesti.

Naisten osallistumisesta kutsuntoihin on käyty yleistä keskustelua. Yksi asiaa kommentoinut on Varusmiesliiton vuoden 2017 puheenjohtaja Juuso Kurttila. Hänen mielestään olisi hienoa saada naisetkin osallistumaan kutsuntatilaisuuksiin. Tällöin naiset saisivat hänen mukaansa yhtä paljon tietoa varusmiespalveluksesta kuin miehetkin. Kurttilan mielestä toinen etu liittyy nuorten terveyteen ja hyvinvointiin.

– Nuoret miehet pääsevät kutsunnoissa maksuttomaan terveystarkastukseen ja Etsivän nuorisotyön piiriin. Tämä mahdollisuus olisi hienoa tarjota myös naisille, Kurttila kommentoi.

Naissotilaat-sarjan ohjaaja Ninni Rokosa uskoo, että tammikuussa julkaistu sarja on voinut vaikuttaa jonkin verran hakijamäärän nousuun. Hän on kiinnostunut sukupuolirooleista ja pyrkii tuomaan esille tasa-arvoasioita.

– Sarja ei ole mikään puolustusvoimien mainos, mutta iloitsen siitä, jos se on vaikuttanut naishakijoiden kasvaneeseen määrään, Rokosa toteaa tyytyväisenä.

Kansan kiinnostus sarjaa kohtaan yllätti ohjaajan täysin. Positiivista palautetta on tullut paljon ja monet ovat kertoneet haluavansa kuulla lisää palveluksen arjesta. Suurin osa kritiikistä liittyy siihen, että sarja on liian lyhyt. Rokosa osaa yhtyä mielipiteeseen, sillä moni mielenkiintoinen asia jäi hänen mielestään kertomatta. Hän on ohjaajana kuitenkin iloinen siitä, että sarja on herättänyt monenlaista keskustelua.

– Sarja on koskettanut katsojia ja herättänyt paljon tunteita. On erityisen hienoa kuulla, että ohjelma on inspiroinut nuoria tyttöjä ja naisia.

Media tarvitsee Rokosan mielestä uusia naispuolisia roolimalleja – sellaisia, joita todellinen maailma on täynnä.

– Mediassa tulisi näyttää enemmän rohkeita, itsenäisiä ja tavoitteellisia naisia, Rokosa kannustaa.